Broj: 711-I-191-P-298-21/23-06-24

Zagreb, 17. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **povodom vlastitih saznanja mogućeg sukoba interesa dužnosnika Srđana Jeremića, zamjenika župana Vukovarsko-srijemske županije**, na 176. sjednici, održanoj dana 17. lipnja 2022.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Srđana Jeremića, zamjenika župana Vukovarsko-srijemske županije, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja funkcije predsjednika Nadzornog odbora trgovačkog društva EKO-DUNAV d.o.o. za komunalno gospodarstvo u razdoblju od 27. svibnja 2021.g. do 15. studenog 2021.g.**
2. **Poziva se dužnosnik Srđan Jeremić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U prethodnoj provjeri izvješća o imovinskom stanju dužnosnika Srđana Jeremića, podnesenog povodom promjene podataka, utvrđeno je da je dužnosnik u rubrici „Druge javne dužnosti za koje ne postoji obveza podnošenje izvješća o imovinskom stanju“ naveo da obavlja drugu javnu dužnost - predsjednika Nadzornog odbora trgovačkog društva EKO-DUNAV d.o.o. za komunalno gospodarstvo (u daljnjem tekstu-EKO-DUNAV d.o.o.), stoga je dana 6. prosinca 2021. formiran spis P-298/21.

Člankom 3. stavkom 1. podstavkom 39. ZSSI-a propisano je da se dužnosnicima u smislu navedenog Zakona smatraju župani, gradonačelnici, općinski načelnici i njihovi zamjenici. Stoga je i Srđan Jeremić, povodom obnašanja dužnost zamjenika župana Vukovarsko-srijemske županije, koju obavlja od 27. svibnja 2021., obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Uvidom u Sudski registar Trgovačkog suda u Osijeku utvrđeno je da je trgovačko društvo EKO-DUNAV d.o.o. osnovano Odlukom Općinskog vijeća Općine Borovo 2013., te da je upisano u sudski registar Trgovačkog suda u Osijeku na temelju rješenja poslovni broj Tt-14/278-2 od 22.siječnja 2014.g., dok je Izjava o osnivanju društva donesena 10.siječnja 2014.g. Konačno, uvidom u povijesni izvadak iz sudskog registra utvrđeno je da dužnosnik Srđan Jeremić obnaša dužnost predsjednika Nadzornog odbora Društva od dana osnivanja društva.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Povjerenstvo je dopisom broj 711-I-644-P-298-21/22-03-21 od 05. svibnja 2022.g. od trgovačkog društva EKO-DUNAV d.o.o. zatražilo podatak u kojem vremenskom razdoblju je dužnosnik Srđan Jeremić obnašao dužnost predsjednika Nadzornog odbora društva.

Također, Povjerenstvo je dopisom broj 711-I-644-P-298-21/22-03-21 od 05. svibnja 2022.g. od Općine Borovo zatražilo isti podatak.

Općina Borovo i trgovačko društvo EKO-DUNAV d.o.o. dopisima su odgovorili na traženje Povjerenstva te je navedeno da je dužnosnik Srđan Jeremić bio član Nadzornog odbora tvrtke EKO-DUNAV d.o.o. u razdoblju od 08. siječnja 2014.g. do 15. studenog 2021.g. U privitku dopisa dostavljene su: Odluka o imenovanju članova Nadzornog odbora tvrtke EKO DUNAV d.o.o. Borovo od 08. siječnja 2014.g., ostavka dužnosnika Srđana Jeremića na mjesto predsjednika Nadzornog odbora trgovačkog društva EKO -DUNAV d.o.o iz osobnih razloga od dana 15. studenog 2021.g. te Odluka Skupštine trgovačkog društva EKO-DUNAV d.o.o. o razrješenju dužnosti dužnosnika Srđana Jeremića kao člana Nadzornog odbora od 16. studenog 2021.g.

Uvidom u dostavljenu dokumentaciju Povjerenstvo je utvrdilo da je dužnosnik Srđan Jeremić u razdoblju od 27. svibnja 2021.g. do 15. studenog 2021.g., kada je podnio ostavku koja je dan poslije formalizirana odlukom Skupštine društva, obavljao funkciju predsjednika Nadzornog odbora trgovačkog društva EKO-DUNAV d.o.o. te da za istu nije primao naknadu, odnosno da je ovu funkciju obavljao istodobno s obnašanjem dužnosti zamjenika župana Vukovarsko-srijemske županije.

U postupku pred Povjerenstvom potrebno je utvrditi je li dužnosnik Srđan Jeremić počinio povredu članka 14. stavka 1. ZSSI-a za koju je pokrenut predmetni postupak.

Poziva se dužnosnik Srđan Jeremić da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Srđan Jeremić, osobnom dostavom
2. Objava na internetskoj stranici Povjerenstva
3. Pismohrana